TEHNISKĀS SPECIFIKĀCIJAS FORMA
Mācību programma “Skatu Punkti”: e-mācību programmas izstrāde un klātienes mācību nodrošināšana

	1. PAKALPOJUMA PRIEKŠMETS: 

Mācību programmas darba devējiem un to darbiniekiem “Skatu Punkti”  izstrāde un nodrošināšana divos formātos:
· e‑mācību programmas izstrāde un integrēšana Valsts izglītības attīstības aģentūras (VIAA) izstrādātajā platformā STARS;
· klātienes mācību nodrošināšana organizāciju pārstāvjiem, lai sekmētu programmas ieviešanu un darbinieku mācības organizācijās.

	2. MĒRĶIS: 

Pakalpojuma mērķis ir nodrošināt mūsdienīgu, pieejamu un ilgtspējīgu mācību programmu “Skatu Punkti” e-mācību un klātienes formātā, lai stiprinātu darba devēju un darbinieku kompetenci iekļaujošas darba vides veidošanā, diskriminācijas risku mazināšanā un starpkultūru komunikācijā.
Sabiedrības integrācijas fonds (turpmāk – Fonds vai Pasūtītājs) jau vairāk nekā astoņus gadus īsteno mācību programmu “Skatu Punkti”, kas ir atzīta par saturiski augstvērtīgu un nodrošina darba devējiem un darba ņēmējiem zināšanas par iekļaujošas darba vides veidošanu, dažādības vadību, diskriminācijas novēršanu un starpkultūru komunikāciju.
Fonda loma veicināt darba devēju un darbinieku izpratni par dažādības vadību, diskriminācijas mazināšanu un starpkultūru komunikāciju ir noteikta Fonda darbības stratēģijā 2025.–2029. gadam, kur darba devēji un darba ņēmēji ir noteikti kā viena no Fonda mērķgrupām, kurai nodrošināma atbalsta pasākumu pieejamība zināšanu un prakšu pilnveidei dažādības vadības jomā, tostarp izglītojoši pasākumi, informācijas pieejamība, konsultācijas un novērtējumi. Stratēģija paredz stiprināt Dažādības vadības kompetences centru, informēt darba devējus par dažādības vadību un iekļaujošu darba vidi, nodrošināt bezmaksas mācības un citus atbalsta pasākumus, kā arī veikt darba devēju prakšu novērtēšanu. Tāpat funkcija noteikta vairākos politikas plānošanas dokumentos, tostarp Latvijas Nacionālajā attīstības plānā 2021.–2027. gadam, Saliedētas un pilsoniski aktīvas sabiedrības attīstības plāna 2024.–2027. gadam 3.2.5. pasākumā,  kas paredz sabiedrības izpratnes un informētības paaugstināšanu par diskriminācijas mazināšanu un tolerances veicināšanu. kā arī citos nozaru politikas dokumentos.
Saskaņā ar Dažādības kompasa datiem (Dazadibas-kompass-2026_rezultatu-apkopojums_gala-zinojums.pdf) bezmaksas mācības joprojām ir būtisks atbalsta instruments organizācijām (30%), īpaši mazajiem un vidējiem uzņēmumiem, nevalstiskajām organizācijām un publiskās pārvaldes iestādēm, kuru iespējas finansēt maksas mācības ir ierobežotas.
2025. gada noslēguma ziņojumā par mācībām “Skatu Punkti” secināts, ka programmu nepieciešams paplašināt, piedāvājot dažādus mācību formātus un pielāgojot tos atšķirīgām auditorijām. Kā viens no efektīvākajiem risinājumiem ir digitālas mācību programmas izstrāde, kas nodrošina elastīgu piekļuvi saturam, zināšanu pārbaudi un pašvadītas mācīšanās iespējas.
Mācību pieejamības paplašināšana, nodrošinot tās gan e‑vidē, gan klātienē, stiprinās SIF kā ilgtermiņa dažādības vadības kompetences un atbalsta centra lomu, nodrošinot ilgtspējīgu atbalstu darba devējiem un darbiniekiem.

	3.TEHNISKAIS APRAKSTS: 

Pakalpojuma ietvaros Izpildītājs nodrošina e‑mācību programmas “Skatu Punkti” izstrādi un integrēšanu platformā STARS un klātienes mācību īstenošanu atbilstoši šajā tehniskajā specifikācijā noteiktajam.
E-mācību programmas un klātienes mācību mērķauditorija: darba devēji un to darbinieki, kas pārstāv visa veida organizācijas - publisko un privāto sektoru, NVO, pašnodarbinātos.
E-mācību programmas un klātienes mācību valoda: e-mācību programma un klātienes mācības nodrošināmas latviešu valodā. Visi pakalpojuma ietvaros izstrādātie materiāli, tai skaitā e-mācību saturs, video materiālu teksti un subtitri, prezentācijas, uzdevumi, testi, lietotāju vadlīnijas, klātienes mācību materiāli, metodiskie materiāli un komunikācijas materiāli, sagatavojami literārā latviešu valodā. Materiālos lietojama skaidra, terminoloģiski precīza un mērķauditorijai saprotama valoda, nodrošinot korektu latviešu valodas gramatikas, pareizrakstības un interpunkcijas normu ievērošanu. Izstrādājot saturu, jāizvairās no nepaskaidrota profesionālā žargona, svešvārdu un saīsinājumu lietošanas, nodrošinot informācijas saprotamību plašai mērķauditorijai, tostarp personām bez iepriekšējām zināšanām attiecīgajā jomā. Visiem nodevumiem jābūt redakcionāli kvalitatīviem un publicēšanai piemērotiem bez būtisku valodas vai stilistikas labojumu veikšanas no Pasūtītāja puses.
Vispārīgie darba uzdevumi[footnoteRef:1]:  [1:  Uzdevumu izpildes termiņi noteikti tehniskās specifikācijas 6. punktā. ] 

· Darba uzdevums Nr. 1: Izstrādāt e-mācību programmu, kuru veido 3 (trīs) mācību moduļi: (1) Iekļaujoša darba vide, (2) Diskriminācijas mazināšana, (3) Starpkultūru komunikācija. Izstrādātajai e-mācību programmai jābūt pilnībā funkcionālai prasmju pārvaldības platformā STARS, kas ir balstīta uz Moodle mācību vadības sistēmu, nodrošinot mācību satura, interaktīvo aktivitāšu, testu un mācību progresa uzskaites darbību. 
· Darba uzdevums Nr. 2: Nodrošināt klātienes mācības organizāciju pārstāvjiem balstoties uz e-mācību programmā ietvertajām tematiskajām jomām. Klātienes mācību saturs ir vērsts uz izpratnes veidošanu par iekļaujošas darba vides, diskriminācijas mazināšanas un starpkultūru komunikācijas nozīmi organizāciju darbībā, kā arī uz organizācijas pārstāvju sagatavošanu e-mācību programmas ieviešanai, izmantošanai un darbinieku atbalstam tās apguves procesā.
· Darba uzdevums Nr. 3: Nodrošināt komunikācijas un dalībnieku piesaistes aktivitātes.
3.1. Darba uzdevuma Nr. 1 - E-mācību programmas izstrāde - ietvaros Izpildītājs veic šādus uzdevumus:
3.1.1. E-mācību programmas struktūras izstrāde
3.1.1.1. Izpildītājs izstrādā e-mācību programmas struktūru, ko veido:
· Vispārīgs ievads par iekļaujošas darba vides, diskriminācijas mazināšanas un starpkultūru komunikācijas nozīmi darba vidē, to ietekmi uz nodarbināto ikdienas pieredzi, organizācijas kultūru un darba rezultātiem. Ievada garums 20 - 30 minūtes;
· 3 (trīs) mācību moduļi, kur 1 (viena) moduļa kopējais apjoms nepārsniedz 180 minūtes:
1) iekļaujoša darba vide;
2) diskriminācijas mazināšana;
3) starpkultūru komunikācija.
3.1.1.2. Katru mācību moduli veido 3 (trīs) apakštēmas, kur katras apakštēmas apjoms ir 45 – 60 minūtes, ieskaitot teorētisko informāciju, praktiskos uzdevumus, interaktīvās aktivitātes atbilstoši tehniskās specifikācijas 3.1.2.2. apakšpunktam. Orientējošās moduļu apakštēmas:
1) Iekļaujoša darba vide:
· Iekļaušanas kultūra un piederības sajūta darbā;
· Psiholoģiskā drošība un cieņpilna komunikācija;
· Piekļūstama darba vide un dažādas darbinieku vajadzības.
2) Diskriminācijas mazināšana:
· Diskriminācijas atpazīšana darba vidē;
· Taisnīga un objektīva lēmumu pieņemšana darba vidē;
· Rīcība diskriminācijas, aizskarošas attieksmes un mobinga gadījumos.
3) Starpkultūru komunikācija:
· Kultūru atšķirības un to ietekme uz darba vidi;
· Efektīva sadarbība daudzveidīgās komandās;
· Iekļaujoša komunikācija starpkultūru vidē.
Izpildītājam ir tiesības piedāvāt citas vai precizētas moduļu apakštēmas, pamatojot to aktualitāti, atbilstību dažādības, vienlīdzības, iekļaušanas un piederības (DEIB) pieejai, kā arī mērķauditorijas vajadzībām. Apakštēmu izmaiņas saskaņojamas ar Pasūtītāju. 
3.1.1.4. Izpildītājs iesniedz Pasūtītājam saskaņošanai e-mācību programmas struktūru, tajā iekļaujot:
· moduļu un apakštēmu nosaukumus,
· katra mācību moduļa mērķus un sasniedzamos mācīšanās rezultātus,
· katras apakštēmas īsu satura aprakstu;
· atbilstošākās metodes moduļa un apakštēmu apguvei;
· pamatojumu apakštēmu izmaiņām, ja tādas tiek piedāvātas.
3.1.1.5. Pasūtītājs sniedz atzinumu par iesniegto mācību programmas struktūru un nepieciešamības gadījumā iesniedz komentārus, precizējumus vai papildinājumus, kuri Izpildītājam jāņem vērā un jāietver e-mācību programmā.
3.1.1.6. E-mācību programma tiek izstrādāta pašvadītai apguvei attālinātā vidē, nodrošinot secīgu un loģisku mācību satura apguvi bez pasniedzēja klātbūtnes. 

3.1.2. E-mācību programmas satura izstrāde 
3.1.2.1. Izpildītāja nodrošināta ekspertu grupa (atbilstoši Tehniskās specifikācijas 3.5. punktam) izstrādā e-mācību programmas saturu tā, lai tas būtu saprotams un pieejams plašai mērķauditorijai, tostarp personām bez iepriekšējām zināšanām personāla vadībā, organizāciju vadībā vai saistītajās jomās.
3.1.2.2. Mācību moduļu saturs izstrādājams balstoties uz līdz šim Fonda īstenoto mācību programmu “Skatu Punkti”, papildinot to ar jaunākajām DEIB tendencēm atbilstošu saturu un pieejām. Katra moduļa saturs ietver:
· teorētisko informāciju, t.sk., jēdzienu un terminu skaidrojumus;
· Latvijas un ārvalstu labās prakses piemērus;
· situāciju analīzi;
· praktiskos uzdevumus;
· nepieciešamības gadījumā būtiskāko normatīvā regulējuma prasību skaidrojumu;
· papildu informācijas avotus un resursus padziļinātai tēmas apguvei.
3.1.2.3. Praktiskie uzdevumi veido ne mazāk kā 30 % no katras apakštēmas satura.
3.1.2.4. Mācību saturā tiek izmantoti daudzveidīgi mācību elementi, tai skaitā teksts, vizuālie materiāli, interaktīvi uzdevumi, situāciju analīze un citi pašvadītas mācīšanās risinājumi, kas veicina mācību dalībnieku iesaisti un aktīvu zināšanu apguvi. Mācību satura izpratnes veicināšanai tiek izmantotas vizualizācijas un praktiski piemēri, tai skaitā attēli, diagrammas, grafiki, video fragmenti un reālu situāciju apraksti.
3.1.2.5. Pasūtītājs ne retāk kā 1 (vienu) reizi mēnesī tiešsaistes vai klātienes sanāksmē tiek iepazīstināts ar e-mācību satura izstrādes progresu un piesaistīto ekspertu faktiski veikto darbu. 
3.1.2.6. Izpildītājs ar Pasūtītāju saskaņo e-mācību programmas saturu šādā secībā:
· teorētiskais saturs;
· praktiskie uzdevumi;
· vizuālie un citi uzskates materiāli;
· zināšanu pārbaudes testi;
· lietotāju vadlīnijas.
3.1.2.7. Mācību saturs tiek izstrādāts rediģējamā formātā (.docx) un iesniegts Pasūtītājam saskaņošanai. Mācību satura integrēšana prasmju pārvaldības platformā STARS ir pieļaujama tikai pēc Pasūtītāja rakstveida saskaņojuma saņemšanas.

3.1.3. E-mācību programmas piekļūstamība
3.1.3.1. Izpildītājs nodrošina, ka mācību saturs ir piekļūstams pēc iespējas plašākai auditorijai, tostarp personām ar funkcionāliem traucējumiem un dažādām piekļūstamības vajadzībām, tai skaitā personām ar redzes, dzirdes, uztveres un kognitīvās piekļūstamības ierobežojumiem.
3.1.3.2. Izstrādājot mācību materiālus, tiek ievēroti digitālās piekļūstamības principi, tostarp:
· slēgtie subtitri audiovizuāliem materiāliem;
· alternatīvie teksti attēliem;
· pietiekams krāsu kontrasts;
· loģiska un secīga satura struktūra;
· skaidra un viegli uztverama informācijas pasniegšana;
· citas pieejamības prasības atbilstoši izmantotajiem materiāliem. 
3.1.3.3. Ja e-mācību programmas ietvaros tiek izstrādāti video materiāli, Izpildītājs nodrošina, ka:
· video materiāliem ir pievienoti slēgtie subtitri un nepieciešamības gadījumā surdotulkojums;
· filmēšanā galvenokārt tiek izmantots runātāja tuvplāns un prezentācijas slaidu attēlojums, ja tādi tiek izmantoti;
· katram video materiālam ir pievienots sākuma un nobeiguma kadrs ar informāciju par mācību tēmu un pasniedzēju;
· video materiālos tiek ievērotas Pasūtītāja noteiktās publicitātes un vizuālās identitātes prasības;
· video materiāli tiek izstrādāti Full HD izšķirtspējā (1920 x 1080) MP4 formātā;
· video failu formāts, apjoms un kvalitāte ir piemēroti publicēšanai prasmju pārvaldības platformā STARS un nodrošina korektu atspoguļošanu dažādās ierīcēs. 
3.1.3.4. E-mācību programmas izstrādē tiek ievērotas Viedās administrācijas un reģionālās attīstības ministrijas tīmekļvietņu piekļūstamības vadlīnijas[footnoteRef:2] un digitālās piekļūstamības prasības, nodrošinot atbilstību vismaz WCAG 2.1 AA līmenim. [2:  Vadlīnijas vienkāršotam piekļūstamības izvērtējumam | Viedās administrācijas un reģionālās attīstības ministrija] 


3.1.4. E-mācību programmas zināšanu pārbaudes izstrāde
3.1.4.1. Izpildītājs izstrādā zināšanu pārbaudes mehānismu divos līmeņos:
· pēc katra moduļa;
· pēc visas programmas apguves.
3.1.4.3. Pēc katra moduļa tiek izveidota zināšanu pārbaude ar vismaz 6 jautājumiem, kas ļauj novērtēt attiecīgajā modulī iegūtās zināšanas un izpratni.
3.1.4.4. Pēc visas programmas apguves tiek izveidots noslēguma tests ar vismaz 10 jautājumiem, kas aptver visu programmas saturu.
3.1.4.5. Izpildītājs izstrādā priekšlikumu sekmīgas programmas apguves kritērijiem un saskaņo tos ar Pasūtītāju. 
3.1.4.6. Pēc sekmīgas noslēguma testa nokārtošanas tiek nodrošināts automātiski ģenerēts apliecinājums PDF formātā.
3.1.4.7. Pabeidzot e-mācību programmu, tiek nodrošināts, ka dalībnieks aizpilda programmas novērtēšanas anketu, ko Izpildītājs izstrādā un iepriekš saskaņo ar Pasūtītāju. 

3.1.5. E-mācību programmas lietotāju vadlīniju izstrāde
3.1.5.1. Izpildītājs izstrādā e-mācību programmas lietotāju vadlīnijas, kas nodrošina dalībnieka sagatavošanu e-mācību programmas apguvei. Vadlīnijās iekļauj:
· programmas mērķi un sagaidāmos ieguvumus;
· programmas struktūru un apgūstamās tēmas;
· mācību procesa organizāciju; 
· ieteicamo programmas apguves secību;
· uzdevumu un zināšanu apguves testu izpildes kārtību;
· sekmīgas programmas apguves un apliecinājuma saņemšanas nosacījumus;
· papildu informācijas avotus un resursus.
3.1.5.2. Lietotāju vadlīnijas ir obligāta e-mācību programmas ievaddaļa. Pirms mācību moduļu apguves uzsākšanas dalībnieks iepazīstas ar lietotāju vadlīnijām un apliecina iepazīšanās faktu. Piekļuve mācību moduļiem tiek nodrošināta pēc iepazīšanās ar lietotāju vadlīnijām.

3.1.6. E-mācību programmas integrēšana platformā STARS
3.1.6.1. Izpildītājs nodrošina e-mācību programmas sagatavošanu, konfigurēšanu un integrēšanu prasmju pārvaldības platformā STARS, kā arī pārbauda un nodrošina visu programmas funkcionalitāšu korektu darbību, tai skaitā mācību satura attēlošanu, interaktīvās aktivitātes, zināšanu pārbaudes testus, apliecinājumu ģenerēšanu un mācību progresa uzskaiti.
3.1.6.2. Platforma STARS ir balstīta uz Moodle mācību vadības sistēmu. Izpildītājs iepazīstas ar platformas STARS (Moodle) pieejamo funkcionalitāti, tai skaitā tās iespējām un ierobežojumiem, un izstrādā mācību saturu, izmantojot Moodle standarta funkcionalitāti un platformā pieejamos H5P interaktīvos rīkus. Mācību satura izstrādē nav pieļaujama tādu risinājumu izmantošana, kuru lietošanai, uzturēšanai vai pilnvērtīgai darbībai pēc Līguma izpildes Pasūtītājam būtu nepieciešama papildu licenču iegāde.
3.1.6.3. E-mācību programmai jābūt pilnvērtīgi izmantojamai datoros, planšetdatoros un mobilajās ierīcēs.
3.1.6.4. Pēc līguma noslēgšanas ne ilgāk kā mēneša laikā Pasūtītājs nodrošina Izpildītājam piekļuvi platformas STARS Moodle videi mācību materiālu sagatavošanai, integrēšanai un publicēšanai. 
3.1.6.5. Pirms e-mācību programmas publicēšanas Izpildītājs nodrošina programmas pilnvērtīgu testēšanu, kas ietver:
· funkcionalitātes pārbaudi;
· pilotēšanu;
· Pasūtītāja veikto pārbaudi.
3.1.6.6. Funkcionalitātes pārbaudes laikā Izpildītājs pārliecinās, ka :
· pieejami visi mācību materiāli;
· darbojas visi interaktīvie elementi;
· darbojas testi un rezultātu uzskaite;
· darbojas mācību progresa uzskaite.
3.1.6.7. Pirms e-mācību programmas publicēšanas Izpildītājs iesniedz Pasūtītājam ziņojumu par e-mācību programmas testēšanu un rezultātiem, tai skaitā veiktajiem uzlabojumiem pēc testēšanas. Programmas testēšanā jāiesaista vismaz 5 (piecus) mērķa grupas pārstāvjus, tai skaitā personas bez priekšzināšanām, kuri nav piedalījušies programmas izstrādē. Testēšanas laikā tiek pārbaudīta mācību satura pieejamība, saprotamība, funkcionalitāte un lietojamība. 
3.1.6.8. Pēc e-mācību programmas nodošanas Izpildītājs nodod Pasūtītājam Moodle kursa rezerves kopiju (.mbz formātā), visus mācību materiālus un to avota failus rediģējamā formātā, nodrošinot Pasūtītājam iespēju patstāvīgi uzturēt, papildināt un pilnveidot e-mācību programmu.
3.1.6.9. Izpildītājs visu līguma darbības laiku nodrošina konstatēto tehnisko kļūdu un nepilnību novēršanu, kas saistītas ar e-mācību programmas saturu un funkcionalitāti platformā STARS. Kļūdas novēršamas 2 (divu) darba dienu laikā, ja konstatētas kritiskas kļūdas, un  10 (desmit) darba dienu laikā, ja konstatētas citas kļūdas. Izpildītājs neatbild par traucējumiem, kas rodas platformas STARS darbības, infrastruktūras, konfigurācijas vai citu no Izpildītāja neatkarīgu iemeslu dēļ. Ja e-mācību programmas izstrādes, testēšanas, integrēšanas vai publicēšanas laikā tiek konstatēti prasmju pārvaldības platformas STARS tehniski ierobežojumi, funkcionalitātes izmaiņas, nepieejamība vai citi ar platformas darbību saistīti apstākļi, kas nav atkarīgi no Izpildītāja un ietekmē pakalpojuma izpildi, Puses vienojas par nepieciešamajiem risinājumiem, tai skaitā darbu izpildes termiņu, aktivitāšu grafika vai tehnisko prasību precizējumiem, lai nodrošinātu pakalpojuma sekmīgu izpildi.
3.1.7. Autortiesības
3.1.7.1. Visas mantiskās autortiesības uz līguma ietvaros izstrādātajiem mācību materiāliem, testiem, uzdevumiem, vizuālajiem materiāliem, audio un video materiāliem, kā arī citiem darba rezultātiem pēc to pieņemšanas un apmaksas pāriet Pasūtītājam.
3.1.7.2. Pasūtītājam ir tiesības izstrādātos materiālus izmantot, publicēt, papildināt, pārstrādāt un izmantot atkārtoti bez papildu saskaņošanas ar Izpildītāju.

3.2. Darba uzdevuma Nr. 2 - Klātienes mācības organizāciju pārstāvjiem - ietvaros Izpildītājs veic šādus uzdevumus:
3.2.1. Izpildītājs nodrošina klātienes mācības organizāciju pārstāvjiem, balstoties uz e-mācību programmā ietvertajām tematiskajām jomām. Klātienes mācības ir vērstas uz izpratnes veidošanu par iekļaujošas darba vides, diskriminācijas mazināšanas un starpkultūru komunikācijas nozīmi organizāciju darbībā, kā arī uz organizāciju pārstāvju sagatavošanu e-mācību programmas ieviešanai, izmantošanai un darbinieku atbalstam tās apguves procesā.
3.2.2. Klātienes mācību saturs netiek veidots kā atsevišķa vai jauna mācību programma, bet tiek pielāgotas e-mācību programmā ietvertās tēmas klātienes mācību formātam, papildinot ar praktiskiem piemēriem un situāciju analīzi. 
3.2.3. Klātienes mācībās tiek nodrošināti divi savstarpēji saistīti satura bloki:
1) izpratnes bloks, kas veicina izpratni par iekļaujošas darba vides, diskriminācijas mazināšanas un starpkultūru komunikācijas nozīmi organizāciju darbībā, to ietekmi uz darbinieku pieredzi, organizācijas kultūru un darba rezultātiem;
2) ieviešanas bloks, kas sagatavo organizāciju pārstāvjus e-mācību programmas izmantošanai un ieviešanai savās organizācijās, tostarp darbinieku atbalstam programmas apguvē un e-mācību programmas integrēšanai organizācijas iekšējās mācību aktivitātēs un attīstības procesos.
3.2.4. Klātienes mācību apjoms ir 8 (astoņas) akadēmiskās stundas (neieskaitot kafijas pauzes un pusdienu pārtraukumu).
3.2.5. Klātienes mācību organizatoriskos sagatavošanas darbus Izpildītājs veic paralēli e-mācību programmas izstrādei. Klātienes mācību norisi drīkst uzsākt tikai pēc e-mācību programmas saskaņošanas ar Pasūtītāju, funkcionalitātes pārbaudes pabeigšanas un publicēšanas platformā STARS.
3.2.6. Izpildītājs organizē, piesaista dalībniekus un nodrošina klātienes mācības visos Latvijas reģionos, ievērojot tehniskajā specifikācijā noteiktās prasības attiecībā uz mācību grupu skaitu, dalībnieku skaitu un organizāciju pārstāvību.
3.2.7. Klātienes mācības tiek organizētas visos Latvijas reģionos[footnoteRef:3], katrā reģionā nodrošinot vismaz 3 (trīs) grupas. Kopējais mācību grupu skaits ir vismaz 15 (piecpadsmit) grupas. [3:  No 2024. gada 1. janvāra Latvijā ir pieci statistiskie reģioni (Rīgas, Vidzemes, Kurzemes, Zemgales un Latgales), kas ir vienādi ar Latvijas plānošanas reģioniem. ] 

3.2.8. Kopējais klātienes mācību dalībnieku skaits ir ne mazāk kā 200 (divi simti) dalībnieki. Vienas mācību grupas dalībnieku skaits ir ne mazāk kā 10 (desmit) un ne vairāk kā 18 (astoņpadsmit) personas.
3.2.9. Izpildītājs nodrošina ne mazāk kā 100 (simts) dažādu organizāciju pārstāvību klātienes mācībās. Plānojot un īstenojot dalībnieku piesaistes aktivitātes, Izpildītājs veicina pēc iespējas plašāku publiskā, privātā un nevalstiskā sektora iesaisti.
3.2.10. Izpildītājs nodrošina:
· mācību vadīšanu, iesaistot ekspertu grupu;
· dalībnieku reģistrāciju;
· nepieciešamos mācību materiālus;
· telpas mācību norisei[footnoteRef:4]; [4:  Mācību norisei nepieciešama viena atbilstoša izmēra telpa, kurā nodrošināts mācību programmas saturam atbilstošs inventārs - ekrāns vai balta siena, projektors, skandas, portatīvais dators, printeris, ko var pieslēgt portatīvajam datoram, interneta pieslēgums, tāfele ar statīvu (flip chart), papīrs, krāsu marķieri; galds un krēsli, ko iespējams pārgrupēt darba grupu vai citu aktivitāšu vajadzībām. Mācību norises telpām jābūt pieejamām personām ar funkcionāliem traucējumiem. Izvēloties telpas, Izpildītājs piesaista vides pieejamības ekspertu un ne vēlāk kā 10 darba dienas pirms attiecīgo mācību norises iesniedz Pasūtītājam eksperta atzinumu par telpu atbilstību pieejamības prasībām. Informācijas par vides pieejamību un organizācijas, kas sniedz konsultācijas par vides pieejamību:  https://www.lm.gov.lv/lv/vides-pieejamibas-vadlinijas-publiskam-buvem-un-telpam-un-publiskajai-artelpai-2018] 

· tehnisko aprīkojumu;
· ēdināšanu[footnoteRef:5]; [5:  Izpildītājs mācību dienā nodrošina 2 (divas) kafijas pauzes un 1 (vienas) pusdienas. Prasības kafija pauzei vienai personai vismaz: kafija, tēja, piens, augu alternatīva pienam, cukurs, ūdens, 2 veidu sāļās uzkodas, 1 no tām – veģetārā, 2 veidu saldās uzkodas, augļi/ dārzeņi. Prasības pusdienām vienai personai vismaz: kafija/ tēja (piens, cukurs), ūdens, pamatēdiens (gaļas, zivju vai veģetārais piedāvājums) ar piedevām (dārzeņi, vai salāti ar dažādām mērcēm), deserts. Dalībnieku atlases laikā nepieciešams pārliecināties par dalībnieku ēšanas vajadzībām un paradumiem un nodrošināt atbilstošu ēdināšanas piedāvājumu, balstoties uz vajadzībām (alergēni, konkrētu produktu nepanesība vai tml.)] 

· organizatorisko atbalstu mācību laikā.
3.2.11. Izpildītājs iesniedz Pasūtītājam saskaņošanai detalizētu klātienes mācību norises programmu, kā arī mācību īstenošanai sagatavotos materiālus. Klātienes mācību saturs tiek veidots, balstoties uz e-mācību programmā ietvertajām tematiskajām jomām, pielāgojot tās klātienes mācību formātam. Mācību norises programmā iekļauj:
· dienaskārtību: tēmu secību un laiku sadalījumu pa aktivitātēm;
· izmantotās mācību metodes;
· mācību prezentācijas;
· praktisko uzdevumu un aktivitāšu aprakstu;
· iesaistīto speciālistu pienākumus un plānoto iesaisti.
3.2.12. Ja pēc pirmās klātienes mācību grupas norises tiek konstatēta nepieciešamība pilnveidot klātienes mācību programmu, Izpildītājs līdz nākamās mācību grupas norisei veic nepieciešamos saturiskos vai metodoloģiskos precizējumus un iesniedz tos Pasūtītājam saskaņošanai.
3.2.13. Pēc katras mācību grupas norises Izpildītājs nodrošina dalībnieku anketēšanu un apkopo vērtējumu par mācību saturu, mācību metodēm, organizatorisko nodrošinājumu un mācību lietderību.  Anketēšanas rezultāti tiek apkopoti un iesniegti Pasūtītājam. Ja rezultāti liecina par nepieciešamību veikt uzlabojumus, Izpildītājs tos ņem vērā turpmāko mācību īstenošanā.
3.2.14. Pēc visu klātienes mācību noslēguma Izpildītājs iesniedz Pasūtītājam gala pārskatu, kurā, balstoties uz klātienes mācību laikā iegūtajiem datiem un katras mācību grupas dalībnieku izvērtējumu, iekļauj vismaz šādu informāciju:
· kopējo mācību grupu skaitu;
· kopējo dalībnieku skaitu;
· informāciju par pārstāvētajām organizācijām: nosaukums, veids (publiska, privāta, NVO), pārstāvētā nozare, pārstāvētais reģions, darbinieku skaits;
· dalībnieku novērtējumu par mācību saturu, metodēm un organizatorisko nodrošinājumu;
· galvenos secinājumus par klātienes mācību norisi un sasniegtajiem rezultātiem;
· ieteikumus mācību programmas un e-mācību programmas turpmākai pilnveidei.
3.2.15. Pasūtītāja pārstāvjiem ir tiesības piedalīties klātienes mācībās kā novērotājiem, lai pārliecinātos par procesa atbilstību saskaņotajai programmai. Pasūtītāja dalība neaizstāj Izpildītāja pienākumu nodrošināt mācību procesu.

3.3. Darba uzdevuma Nr. 3  - Nodrošināt komunikācijas un dalībnieku piesaistes aktivitātes - ietvaros Izpildītājs veic šādus uzdevumus:
3.3.1. Izpildītājs izstrādā un īsteno komunikācijas un dalībnieku piesaistes plānu klātienes mācību popularizēšanai.
3.3.2. Komunikācijas aktivitāšu mērķis ir informēt darba devējus un to darbiniekus par mācību iespējām, veicināt organizāciju iesaisti mācību programmā un nodrošināt klātienes mācību grupu komplektēšanu.
3.3.3. Izpildītājs:
· sagatavo tekstuālu un vizuālu informāciju par klātienes mācībām, tajā iekļaujot norādes arī uz platformā STARS pieejamajām e-mācībām. Izstrādājot komunikācijas materiālus, Izpildītājs izmanto Pasūtītāja mācību programmas “Skatu Punkti” vizuālo identitāti, nodrošinot vienotu vizuālo noformējumu visos komunikācijas un informācijas materiālos;
· uzrunā un informē mērķauditoriju, izmantojot daudzveidīgus un mērķauditorijai atbilstošus komunikācijas kanālus;
· organizē pieteikšanās procesu klātienes mācībām;
· konsultē potenciālos klātienes mācību dalībniekus par dalības iespējām;
· nodrošina dalībnieku reģistrāciju klātienes mācībām;
· nodrošina saziņu ar dalībniekiem pirms mācību norises.
3.3.4. Komunikācijas un dalībnieku piesaistes aktivitātes tiek īstenotas visā klātienes mācību organizēšanas un norises periodā. Izpildītājs nodrošina aktivitātes tādā apjomā, lai sasniegtu tehniskajā specifikācijā noteikto klātienes mācību dalībnieku un organizāciju pārstāvju skaitu.
3.3.5. Izpildītājs nodrošina komunikācijas aktivitāšu uzskaiti un pēc Pasūtītāja pieprasījuma sniedz informāciju par izmantotajiem komunikācijas kanāliem; sasniegto auditoriju; saņemto pieteikumu skaitu; klātienes mācībām reģistrēto dalībnieku skaitu; dalībnieku un organizāciju piesaistes rezultātiem.
3.3.6. Izpildītājs nodrošina visu pakalpojuma izpildes laikā iegūto un apstrādāto personas datu apstrādi atbilstoši Eiropas Parlamenta un Padomes Regulai (ES) 2016/679 (Vispārīgā datu aizsardzības regula), Fizisko personu datu apstrādes likumam un citiem piemērojamiem normatīvajiem aktiem personas datu aizsardzības jomā. Izpildītājs nodrošina personas datu apstrādi tikai tādā apjomā, kāds nepieciešams pakalpojuma izpildei, un veic atbilstošus tehniskos un organizatoriskos pasākumus personas datu drošības nodrošināšanai.

3.4. Pakalpojuma izpildē iesaistāmie speciālisti, pretendenta pieredze un uzdevumi
3.4.1. E‑mācību programmas izstrādei un klātienes mācību īstenošanai izpildītājs nodrošina ekspertu grupu (turpmāk atsevišķi – Eksperts, kopā – Eksperti vai Ekspertu grupa), kuru veido:
3.4.1.1. E-mācību izstrādes tehniskais eksperts:
Kvalifikācijas prasības:
· pēdējo 3 (trīs) gadu laikā (2023., 2024., 2025. gadā un 2026. gadā līdz piedāvājumu iesniegšanas brīdim, pakalpojumiem jābūt pabeigtiem) piedalījies vismaz 2 (divu) e-mācību programmu izstrādē, kur vismaz 1 (viena) pieredze ietver e-mācību kursu konfigurēšanu, testu veidošanu un interaktīvo aktivitāšu izstrādi;
· latviešu valodas zināšanas atbilst C1 līmenim saskaņā ar Eiropas vienoto valodas prasmes līmeņa noteikšanas sistēmu[footnoteRef:6]. [6:  https://europass.europa.eu/lv/common-european-framework-reference-language-skills] 

Galvenie darba uzdevumi: 
· izstrādā un konfigurē e-mācību programmas tehnisko risinājumu, nodrošinot tā atbilstību platformas STARS (Moodle) tehniskajām prasībām; 
· strukturē un pielāgo mācību saturu pašvadītai apguvei; 
· izstrādā un konfigurē interaktīvos elementus, zināšanu pārbaudes risinājumus un mācību progresa uzskaites funkcionalitāti; 
· veic e-mācību programmas integrēšanu platformā STARS (Moodle);
· veic programmas funkcionalitātes pārbaudi, pilotēšanu un nepieciešamo uzlabojumu ieviešanu pirms programmas publicēšanas; 
· Līguma darbības laikā veic konstatēto nepilnību novēršanu.
3.4.1.2. Satura ekspertu komanda - vismaz 3 (trīs) satura eksperti, no kuriem vismaz viens pārstāv katru no šādām kompetences jomām: 
1) dažādības vadību un iekļaujošas darba vides veidošana; 
2) diskriminācijas novēršana, vienlīdzīgas attieksmes un cilvēktiesību jautājumi; 
3) starpkultūru komunikācija. 
Kvalifikācijas prasības: 
Katrs satura eksperts atbilst šādām minimālajām prasībām:
· augstākā izglītība sociālajās zinātnēs, tiesību zinātnēs, komunikācijas zinātnēs, psiholoģijā, antropoloģijā vai vadībzinātnēs;
· profesionālā kompetence: pēdējo 3 (trīs) gadu laikā (2023., 2024., 2025. gadā un 2026. gadā līdz piedāvājumu iesniegšanas brīdim) ir vismaz 2 (divu) gadu profesionālā, akadēmiskā, pētnieciskā, konsultatīvā vai praktiskā darba pieredze eksperta pārstāvētajā kompetences jomā;
· praktiskā pieredze: pēdējo 3 (trīs) gadu laikā (2023., 2024., 2025. gadā un 2026. gadā līdz piedāvājumu iesniegšanas brīdim, pakalpojumiem jābūt pabeigtiem) ir guvis pieredzi vismaz 2 (divu) dažādu veidu aktivitātēs savā kompetences jomā, piemēram, semināru, lekciju vai diskusiju vadīšana; pētījumu vai izvērtējumu veikšana; publikāciju vai metodisko materiālu sagatavošana; konsultāciju sniegšana darba devējiem; organizāciju procesu izstrāde vai pilnveidošana; mācību satura izstrāde.
· vismaz diviem satura ekspertiem ir pieredze mācību satura izstrādē: pēdējo 3 (trīs) gadu laikā (2023., 2024., 2025. gadā un 2026. gadā līdz piedāvājumu iesniegšanas brīdim, pakalpojumiem jābūt pabeigtiem) ir piedalījies vismaz 2 (divu) mācību programmu, mācību materiālu vai metodisko materiālu izstrādē savā kompetences jomā. Abas pieredzes var attiekties uz viena veida izstrādes darbiem;
· vismaz vienam satura ekspertam: pēdējo 3 (trīs) gadu laikā (2023., 2024., 2025. gadā un 2026. gadā līdz piedāvājumu iesniegšanas brīdim, pakalpojumiem jābūt pabeigtiem) ir pieredze vismaz 1 (vienas) pieaugušo mācību programmas vai metodikas izstrādē un ieviešanā;
· latviešu valodas zināšanas atbilst C1 līmenim saskaņā ar Eiropas vienoto valodas prasmes līmeņa noteikšanas sistēmu.
Galvenie darba uzdevumi:
· izstrādā savas kompetences jomai atbilstošu e-mācību moduļa saturu un nodrošina tā pielāgošanu klātienes mācību vajadzībām, izstrādājot praktiskos uzdevumus, situāciju analīzes un uzskates materiālus;
· definē mācību mērķus un sasniedzamos mācīšanās rezultātus;
· izstrādā e-mācību programmas zināšanu pārbaudes uzdevumus un testu jautājumus;
· nodrošina savas kompetences jomai atbilstošo mācību satura pasniegšanu klātienes mācībās;
· konsultē Izpildītāja komandu par aktuālajiem nozares jautājumiem un labās prakses piemēriem.
3.4.1.3. Projekta vadītājs:
Kvalifikācijas prasības:
· pēdējo 3 (trīs) gadu laikā (2023., 2024., 2025. gadā un 2026. gadā līdz piedāvājuma iesniegšanas dienai, pakalpojumiem jābūt pabeigtiem) vadījis vai koordinējis vismaz 2 (divu) projektus, kuru ietvaros nodrošinātas klātienes izglītojošās aktivitātes, tai skaitā dalībnieku piesaiste, komunikācijas aktivitāšu īstenošana un pasākumu organizatoriskā nodrošināšana; 
· latviešu valodas zināšanas atbilst C1 līmenim saskaņā ar Eiropas vienoto valodas prasmes līmeņa noteikšanas sistēmu.
Galvenie darba uzdevumi:
· koordinē ekspertu grupas darbu un nodrošina savlaicīgu pakalpojuma izpildi; 
· koordinē klātienes mācību organizatorisko sagatavošanu un norisi; 
· plāno un īsteno komunikācijas un dalībnieku piesaistes aktivitātes;
· nodrošina komunikāciju ar potenciālajiem un reģistrētajiem dalībniekiem, organizācijām un Pasūtītāju;
· organizē dalībnieku reģistrāciju, mācību grupu komplektēšanu un dalībnieku uzskaiti; 
· koordinē mācību norisei nepieciešamo resursu nodrošināšanu; 
· apkopo mācību norises un izvērtējuma datus; 
· sagatavo informāciju starpposmu un gala pārskatiem.
3.4.2. Izpildītājs katrai Specifikācijā noteiktajai ekspertu pozīcijai var piedāvāt vienu vai vairākus ekspertus, ja visi piedāvātie eksperti atbilst attiecīgajai pozīcijai noteiktajām kvalifikācijas prasībām. Ja vienai ekspertu pozīcijai tiek piedāvāti vairāki eksperti, Izpildītājs piedāvājumā norāda katra eksperta plānoto iesaisti pakalpojuma izpildē.
3.4.3. Pakalpojuma izpildes laikā Izpildītājs ir tiesīgs piesaistīt citu piedāvājumā norādīto ekspertu attiecīgajai pozīcijai bez iepriekšējas Pasūtītāja saskaņošanas, ja eksperts atbilst attiecīgajai pozīcijai noteiktajām kvalifikācijas prasībām un netiek mainīta pakalpojuma kvalitāte vai apjoms.
3.4.4. Eksperta nomaiņa pret tādu ekspertu, kas nav norādīts piedāvājumā, ir pieļaujama tikai ar Pasūtītāja iepriekšēju rakstveida saskaņojumu. Aizstājošajam vai papildu ekspertam jāatbilst vismaz tādām pašām kvalifikācijas prasībām kā ekspertam, kas tika iesniegts piedāvājumā un atzīts par kvalifikācijas prasībām atbilstošu.

3.5. Pretendenta kvalifikācija
3.5.1. pēdējo 3 (trīs) gadu laikā (2023., 2024., 2025. gadā un 2026. gadā līdz piedāvājumu iesniegšanas brīdim, pakalpojumiem jābūt pabeigtiem) Pretendents ir pieredze vismaz 2 (divas) mācību programmu izstrādē, no kurām vismaz 1 (viena) ir e-mācību programma;
3.5.2. pēdējo 3 (trīs) gadu laikā (2023., 2024., 2025. gadā un 2026. gadā līdz piedāvājumu iesniegšanas brīdim, pakalpojumiem jābūt pabeigtiem) Pretendentam ir pieredze vismaz 2 (divas) klātienes mācību programmu vai mācību pasākumu organizēšanā[footnoteRef:7], kur katras programmas apjoms ir vismaz 8 (astoņu) akadēmiskās stundas un kuros kopumā piedalījušies ne mazāk kā 40 (četrdesmit) personas. [7:  Par klātienes mācību programmas vai mācību pasākumu organizēšanu uzskatāma vismaz šādu aktivitāšu nodrošināšana: mācību procesa plānošana, dalībnieku piesaiste un reģistrācija, komunikācijas aktivitāšu īstenošana, klātienes mācību organizatoriskā nodrošināšana, mācību izvērtējuma veikšana un rezultātu apkopošana. Minēto pieredzi pretendents var būt guvis vienā vai vairākos 3.5.2. apakšpunktam atbilstošos projektos, nodrošinot katru no minētajām aktivitātēm.   
] 


3.6.  Sadarbība ar Pasūtītāju
3.6.1. Izpildītājs visā pakalpojuma sniegšanas laikā sadarbojas ar Pasūtītāju un ne retāk kā vienu reizi mēnesī klātienes vai attālinātās tikšanās reizēs informē Pasūtītāju par pakalpojuma izpildes progresu. Informējot par darba izpildes progresu, Izpildītājs prezentē paveiktos darbus, plānotās turpmākās aktivitātes un identificētos riskus, ja tādi ir konstatēti.
3.6.2. Izpildītājs pēc Pasūtītāja pieprasījuma sniedz informāciju par pakalpojuma izpildē iesaistīto ekspertu faktisko ieguldījumu, tostarp par veikto darbu apjomu un iesaisti mācību satura izstrādē, komunikācijas aktivitātēs un klātienes mācību nodrošināšanā.
3.6.3. Izpildītājs pirms e-mācību programmas izstrādes uzsākšanas saskaņo ar Pasūtītāju programmas struktūru atbilstoši tehniskās specifikācijas 3.1.1. punktam.
3.6.4. Izpildītājs pirms e-mācību programmas publicēšanas platformā STARS iesniedz Pasūtītājam saskaņošanai mācību saturu, audiovizuālos risinājumus, interaktīvos elementus, zināšanu pārbaudes testus, lietotāju vadlīnijas un citus programmas ietvaros izstrādātos materiālus. Izpildītājs publicē e-mācību programmu platformā STARS tikai pēc Pasūtītāja saskaņojuma saņemšanas.
3.6.5. Pasūtītājam ir tiesības sniegt komentārus un priekšlikumus par Izpildītāja iesniegtajiem materiāliem. Izpildītājs veic nepieciešamos precizējumus Pušu saskaņotā termiņā.
3.6.6. Pēc līguma noslēgšanas Pasūtītājs 5 (piecu) darba dienu laikā iepazīstina Izpildītāju ar Fonda līdzšinējām mācību programmām par iekļaujošas darba vides jautājumiem, tai skaitā ar mācību programmas “Skatu Punkti” saturu, norisi un galvenajiem secinājumiem.
3.6.7. Visiem pakalpojuma ietvaros izstrādātajiem materiāliem, tai skaitā e-mācību saturam, video materiāliem, klātienes mācību materiāliem, prezentācijām, darba lapām, metodiskajiem materiāliem, informatīvajiem un komunikācijas materiāliem, jāatbilst Pasūtītāja nodrošinātajai mācību programmas “Skatu Punkti” vizuālajai identitātei.
3.6.8. Izpildītājs nepieciešamības gadījumā konsultējas ar Pasūtītāja pārstāvjiem par aktuālajiem izaicinājumiem un problēmjautājumiem darba devēju vidē, lai nodrošinātu programmas satura atbilstību mērķauditorijas vajadzībām.
3.6.9. Ja e-mācību programmas izstrādes, testēšanas, integrēšanas vai publicēšanas laikā tiek konstatēti platformas STARS tehniski ierobežojumi, funkcionalitātes izmaiņas vai citi no Izpildītāja neatkarīgi apstākļi, kas ietekmē pakalpojuma izpildi, Puses vienojas par nepieciešamajiem risinājumiem, tai skaitā darbu izpildes termiņu, aktivitāšu grafika vai tehnisko prasību precizējumiem.


	4. PAKALPOJUMA SNIEGŠANAS METODES UN RESURSI
4.1.  Pakalpojuma sniegšanas metode
4.1.1. Pakalpojums tiek īstenots, nodrošinot kombinētu mācību pieeju, kas ietver e-mācību programmas izstrādi, klātienes mācības organizāciju pārstāvjiem un komunikācijas un dalībnieku piesaistes aktivitātes.
4.1.2. E-mācību programmas izstrāde ietver:
· mācību satura izstrādi atbilstoši tehniskajā specifikācijā noteiktajām tematiskajām jomām;
· strukturēta, lietotājiem saprotama un interaktīva mācību satura izveidi;
· digitālu risinājumu izmantošanu, kas nodrošina pašvadītu mācību procesu, zināšanu pārbaudi un mācību progresa uzraudzību;
· digitālās piekļūstamības prasību ievērošanu atbilstoši tehniskajā specifikācijā noteiktajām prasībām;
· e-mācību programmas izstrādi, konfigurēšanu, testēšanu un integrēšanu prasmju pārvaldības platformā STARS, kas ir balstīta uz Moodle mācību vadības sistēmu.
4.1.3. Klātienes mācības tiek īstenotas:
· balstoties uz e-mācību programmā ietvertajām tematiskajām jomām un pielāgojot e-mācību programmas saturu klātienes mācību formātam;
· nodrošinot izpratni par iekļaujošas darba vides, diskriminācijas mazināšanas un starpkultūru komunikācijas nozīmi organizāciju darbībā;
· sagatavojot dalībniekus e-mācību programmas ieviešanai, izmantošanai un darbinieku atbalstīšanai tās apguves procesā organizācijās;
· izmantojot pieaugušo izglītības principos balstītas mācību metodes;
· nodrošinot interaktīvu dalībnieku iesaisti;
· nodrošinot satura ekspertu iesaisti viņu kompetences jomai atbilstošo tēmu pasniegšanā;
· veicinot iegūto zināšanu un prasmju praktisku pielietošanu darba vidē.
4.1.4. Komunikācijas un dalībnieku piesaistes aktivitātes tiek īstenotas, lai informētu mērķauditoriju par mācību iespējām, nodrošinātu klātienes mācību grupu komplektēšanu, veicinātu e-mācību programmas izmantošanu un sekmētu publiskā, privātā un nevalstiskā sektora organizāciju iesaisti.

4.2. Pakalpojuma sniegšanā izmantojamie resursi
4.2.1. Izpildītājs nodrošina visus nepieciešamos cilvēkresursus, tehniskos resursus un organizatoriskos resursus kvalitatīvai pakalpojuma īstenošanai, tai skaitā:
· tehniskajā specifikācijā noteikto ekspertu grupu;
· digitālos risinājumus e-mācību satura izstrādei;
· audiovizuālo materiālu izstrādei nepieciešamos tehniskos resursus;
· e-mācību programmas testēšanai, pilotēšanai, kvalitātes pārbaudei un publicēšanai nepieciešamos resursus;
· komunikācijas un dalībnieku piesaistes aktivitāšu īstenošanai nepieciešamos resursus;
· dalībnieku reģistrācijai, uzskaitei un saziņai nepieciešamos resursus;
· mācību materiālus (prezentācijas, uzdevumus, darba lapas, metodiskos materiālus un citus mācību procesa nodrošināšanai nepieciešamos materiālus);
· telpas un tehnisko aprīkojumu klātienes mācību īstenošanai;
· ēdināšanas nodrošināšanai nepieciešamos resursus;
· organizatorisko nodrošinājumu klātienes mācībām.
4.2.2. Pasūtītājs nodrošina piekļuvi prasmju pārvaldības platformai STARS e-mācību programmas izstrādei, testēšanai, publicēšanai, nepieciešamo precizējumu veikšanai un uzturēšanai platformas ietvaros.
4.2.3. Pasūtītājs pēc Līguma noslēgšanas nodrošina Izpildītājam piekļuvi mācību programmas “Skatu Punkti” vizuālās identitātes materiāliem un citiem pakalpojuma izpildei nepieciešamajiem dokumentiem.
4.2.4. Ja e-mācību programmas izstrādes, testēšanas, integrēšanas vai publicēšanas laikā tiek konstatēti platformas STARS tehniski ierobežojumi, funkcionalitātes izmaiņas, nepieejamība vai citi no Izpildītāja neatkarīgi apstākļi, kas ietekmē pakalpojuma izpildi, Puses vienojas par nepieciešamajiem risinājumiem, tai skaitā darbu izpildes termiņu, aktivitāšu grafika vai tehnisko prasību precizējumiem.

	5.  GALA REZULTĀTS:

Pakalpojuma sniedzējam jānodrošina šādi rezultāti:
5.1. Izstrādāta un platformā STARS publicēta e-mācību programma “Skatu Punkti”, kas:
· ietver vispārīgu ievadu par iekļaujošas darba vides, diskriminācijas mazināšanas un starpkultūru komunikācijas nozīmi darba vidē;
· sastāv no 3 (trim) mācību moduļiem: (1) iekļaujoša darba vide; (2) diskriminācijas mazināšanu; (3) starpkultūru komunikācija. Katru moduli ietvertas 3 (trīs) ar Pasūtītāju saskaņotas apakštēmas;
· ietver strukturētu mācību saturu, praktiskos uzdevumus, situāciju analīzi, zināšanu pārbaudes testus un citus programmas īstenošanai nepieciešamos materiālus;
· ir pilnībā funkcionāla prasmju pārvaldības platformā STARS;
· nodrošina mācību progresa uzskaiti un zināšanu pārbaudi atbilstoši tehniskajā specifikācijā noteiktajām prasībām;
· nodrošina lietotājiem iespēju apgūt saturu pašvadītā mācību procesā;
· atbilst tehniskajā specifikācijā noteiktajām digitālās piekļūstamības prasībām.
5.2. Organizētas klātienes mācības, kas:
· veidotas balstoties uz e-mācību programmas saturu un pielāgotas klātienes mācību formātam;
· aptver visas e-mācību programmā ietvertās tematiskās jomas;
· ietver pieaugušo izglītības metodēs balstītas aktivitātes, praktiskos uzdevumus, diskusijas un situāciju analīzi;
· veicina izpratni par iekļaujošas darba vides, diskriminācijas mazināšanas un starpkultūru komunikācijas nozīmi organizāciju darbībā;
· sagatavo organizāciju pārstāvjus e-mācību programmas ieviešanai, izmantošanai un integrēšanai organizāciju mācību un attīstības procesos.
5.3. Sagatavoti un Pasūtītājam nodoti visi e-mācību programmas un klātienes mācību īstenošanai nepieciešamie materiāli, tai skaitā:
· lietotāju vadlīnijas;
· prezentācijas;
· praktisko uzdevumu apraksti;
· darba lapas;
· metodiskie materiāli;
· Moodle kursa rezerves kopija (.mbz formātā);
· mācību materiālu avota faili rediģējamā formātā.
5.4. Nodrošinātas komunikācijas un dalībnieku piesaistes aktivitātes, kas sekmē klātienes mācību grupu komplektēšanu, sasniedzot tehniskajā specifikācijā noteiktos dalībnieku un organizāciju pārstāvības rādītājus.
5.5. Nodrošinātas klātienes mācības organizāciju pārstāvjiem visos Latvijas reģionos:
· vismaz 15 (piecpadsmit) grupas, katrā reģionā nodrošinot vismaz 3 (trīs) mācību grupas;
· kopā ne mazāk kā 200 (divi simti) dalībniekiem;
· nodrošinot vismaz 100 (simts) dažādu organizāciju pārstāvību no publiska, privāta un nevalstiskā sektora.
5.6.  Sagatavots un Pasūtītājam iesniegts gala pārskats, kurā ietverta informācija par:
· izstrādātās e-mācību programmas saturu un īstenošanas gaitu;
· klātienes mācību norisi un rezultātiem;
· komunikācijas un dalībnieku piesaistes aktivitātēm un to rezultātiem;
· klātienes mācību dalībnieku profilu, tai skaitā pārstāvētajām organizācijām, darbības jomām, amatiem un citu mācību pilnveidei būtisku informāciju;
· dalībnieku novērtējumu, apmierinātību ar mācībām un galvenajiem secinājumiem;
· ieteikumiem mācību programmas pilnveidošanai;
· e-mācību programmas lietošanas statistiku platformā STARS, ciktāl attiecīgie dati ir pieejami platformas standarta atskaitēs.

	6. PAKALPOJUMA SNIEGŠANAS TERMIŅŠ UN VIETA

6.1. E-mācību programma “Skatu Punkti” tiek izstrādāta, saskaņota ar Pasūtītāju, integrēta un publicēta prasmju pārvaldības platformā STARS ne vēlāk kā 6 (sešu) kalendāro mēnešu laikā no Līguma spēkā stāšanās dienas. 
6.2. Pakalpojuma izpilde tiek organizēta šādā secībā:
6.2.1. E-mācību programmas struktūras izstrāde un saskaņošana (1. mēnesis). Izpildītājs veic esošās mācību programmas “Skatu Punkti” analīzi, izstrādā e-mācību programmas struktūru un iesniedz to Pasūtītājam saskaņošanai ne vēlāk kā 15 (piecpadsmit) darba dienu laikā pēc Līguma spēkā stāšanās dienas. Pasūtītājs 5 (piecu) darba dienu laikā sniedz saskaņojumu vai komentārus. Nepieciešamības gadījumā Izpildītājs 5 (piecu) darba dienu laikā veic precizējumus un atkārtoti iesniedz struktūru saskaņošanai. 
6.2.2. E-mācību programmas satura izstrāde (2.–5. mēnesis). Izpildītājs izstrādā e-mācību programmas saturu, tai skaitā mācību moduļus, praktiskos uzdevumus, interaktīvos elementus, zināšanu pārbaudes testus, lietotāju vadlīnijas un citus programmas īstenošanai nepieciešamos materiālus. Pasūtītājs 10 (desmit) darba dienu laikā sniedz saskaņojumu vai komentārus. Nepieciešamības gadījumā Izpildītājs 5 (piecu) darba dienu laikā veic precizējumus un atkārtoti iesniedz struktūru saskaņošanai
6.2.3. Klātienes mācību satura pielāgošana un materiālu izstrāde (3.–6. mēnesis). Izpildītājs paralēli e-mācību programmas izstrādei sagatavo klātienes mācību saturu un mācību materiālus, pielāgojot e-mācību programmā ietvertās tematiskās jomas klātienes mācību formātam un papildinot tās ar praktiskiem piemēriem, situāciju analīzi un e-mācību programmas ieviešanas risinājumiem organizāciju vidē. Pasūtītājs 10 (desmit) darba dienu laikā izvērtē iesniegtos materiālus un sniedz saskaņojumu vai komentārus. Nepieciešamības gadījumā Izpildītājs 5 (piecu) darba dienu laikā veic precizējumus un atkārtoti iesniedz materiālus saskaņošanai
6.2.4. E-mācību programmas integrēšana, testēšana un publicēšana (5.–6. mēnesis). Izpildītājs nodrošina e-mācību programmas integrēšanu platformā STARS, pilotēšanu, funkcionalitātes pārbaudi, kvalitātes kontroli un publicēšanu. 
6.2.5. Komunikācijas un dalībnieku piesaistes aktivitātes (5.–22. mēnesis). Izpildītājs plāno un īsteno komunikācijas un dalībnieku piesaistes aktivitātes, lai informētu mērķauditoriju par klātienes mācībām, veicinātu organizāciju un dalībnieku iesaisti, kā arī nodrošinātu tehniskajā specifikācijā noteikto klātienes mācību dalībnieku un organizāciju skaita sasniegšanu. Informācijā par klātienes mācībām, iekļaujama arī informācija par izstrādāto e-mācību programmu.
6.2.6. Klātienes mācību īstenošana (7.–22. mēnesis). Pēc e-mācību programmas saskaņošanas ar Pasūtītāju, publicēšanas platformā STARS un funkcionalitātes pārbaudes pabeigšanas Izpildītājs organizē un nodrošina klātienes mācības organizāciju pārstāvjiem. Klātienes mācību programma un mācību materiāli iesniedzami Pasūtītājam saskaņošanai ne vēlāk kā 15 (piecpadsmit) darba dienas pirms pirmo klātienes mācību norises. Klātienes mācības tiek īstenotas visos Latvijas reģionos, nodrošinot: vismaz 15 (piecpadsmit) mācību grupas, katrā reģionā vismaz 3 (trīs) grupas; ne mazāk kā 200 (divi simti) dalībnieku; vismaz 100 (simts) dažādu organizāciju pārstāvību. Mācību norises grafiks tiek saskaņots ar Pasūtītāju. Pēc katras klātienes mācību norises Izpildītājs 5 (piecu) darba dienu laikā iesniedz Pasūtītājam informāciju par mācību dalībnieku profilu un dalībnieku izvērtējuma rezultātu apkopojumu. 
6.2.7. E-mācību programmas tehnisko kļūdu un nepilnību novēršana (7.–24. mēnesis). No e-mācību programmas pieņemšanas dienas līdz Līguma darbības termiņa beigām Izpildītājs nodrošina tehnisko kļūdu un nepilnību novēršanu, kas saistītas ar e-mācību programmas saturu un funkcionalitāti platformā STARS. 
6.2.8. Gala izvērtējums un pārskata sagatavošana (23.–24. mēnesis). Pēc pēdējās klātienes mācību grupas Izpildītājs sagatavo un iesniedz Pasūtītājam gala pārskatu atbilstoši tehniskās specifikācijas 5.6. punktā noteiktajām prasībām. Pasūtītājs 5 (piecu) darba dienu laikā sniedz saskaņojumu vai komentārus. Nepieciešamības gadījumā Izpildītājs 5 (piecu) darba dienu laikā veic precizējumus un atkārtoti iesniedz struktūru saskaņošanai.  
6.3. Kopējais Līguma izpildes termiņš ir ne ilgāks par 24 (divdesmit četriem) kalendārajiem mēnešiem no Līguma spēkā stāšanās dienas. 
6.4. Pakalpojuma sniegšanas vieta:
· e-mācību programma tiek nodrošināta platformā STARS un ir pieejama attālināti;
· klātienes mācības tiek organizētas Latvijas teritorijā, nodrošinot to pieejamību visos Latvijas plānošanas reģionos.

	7. PAKALPOJUMA PIEŅEMŠANAS UN SAMAKSAS KĀRTĪBA

7.1. Pēc Līguma parakstīšanas Izpildītājs ir tiesīgs pieprasīt avansa maksājumu ne vairāk kā 20 % (divdesmit procentu) apmērā no kopējās līgumcenas. Avansa maksājums tiek veikts, pamatojoties uz Izpildītāja iesniegtu avansa rēķinu. Izpildītājs iesniedz avansa pieprasījumu ne vēlāk kā 20 (divdesmit) darba dienu laikā pēc Līguma noslēgšanas dienas. Pasūtītājs avansa maksājumu veic 10 (desmit) darba dienu laikā pēc avansa pieprasījuma un rēķina saņemšanas. Avansa maksājums tiek ieturēts proporcionāli no turpmākajiem maksājumiem līdz tā pilnīgai dzēšanai.
7.3. Pakalpojuma pieņemšana un samaksa tiek veikta pa posmiem, pamatojoties uz Pušu parakstītiem pieņemšanas - nodošanas aktiem.
7.4. Pakalpojuma izpildes ietvaros tiek noteikti šādi pieņemšanas posmi:
1. E-mācību programmas izstrāde, saskaņošana, integrēšana, un publicēšana platformā STARS, kā arī visu ar e-mācību programmu saistīto materiālu nodošana Pasūtītājam;
2. Klātienes mācību sagatavošana un īstenošana, tai skaitā klātienes mācību materiālu sagatavošana, komunikācijas un dalībnieku piesaistes aktivitāšu īstenošana, dalībnieku reģistrācija, klātienes mācību organizēšana un norise, dalībnieku izvērtējuma veikšana un atskaišu sagatavošana. Vienas klātienes mācību grupas cena ietver visas ar konkrētās mācību grupas sagatavošanu, organizēšanu un īstenošanu saistītās izmaksas. Samaksa tiek veikta pēc katras faktiski īstenotās mācību grupas, attiecīgās atskaites iesniegšanas un Pušu parakstīta pieņemšanas–nodošanas akta.  Samaksa par pēdējo mācību grupu tiek veikta pēc gala pārskata sagatavošana un iesniegšana Pasūtītājam un Pušu parakstīta pieņemšanas–nodošanas akta atbilstoši tehniskās specifikācijas 5.6. punktam.

7.5. Pasūtītājs ne ilgāk kā 10 (desmit) darba dienu laikā pēc attiecīgā nodevuma saņemšanas izvērtē iesniegtos materiālus un:
· pieņem nodevumu, parakstot pieņemšanas–nodošanas aktu; vai
· iesniedz Izpildītājam komentārus un prasību novērst konstatētās neatbilstības Līguma noteiktajā vai Pušu saskaņotajā termiņā.
7.6. Ja Pasūtītājs konstatē neatbilstības, Izpildītājs tās novērš Pušu saskaņotā termiņā un atkārtoti iesniedz nodevumu izvērtēšanai.
7.7. Attiecīgais pakalpojuma posms uzskatāms par izpildītu ar dienu, kad Puses ir parakstījušas pieņemšanas–nodošanas aktu.
7.8. Samaksa par katru pakalpojuma posmu tiek veikta 10 (desmit) darba dienu laikā pēc attiecīgā pieņemšanas–nodošanas akta abpusējas parakstīšanas un rēķina saņemšanas.
7.9. Pēdējais maksājums tiek veikts pēc visu Līgumā paredzēto darbu izpildes, gala pārskata iesniegšanas un pēdējā pieņemšanas–nodošanas akta parakstīšanas.



